मुंबई से सटे मीरा रोड में बीजेपी के एक नेता के स्कूल में बंदूक चलाने का प्रशिक्षण देने का आरोप लगा है. आरोप ये भी है कि बजरंग दल वालों ने छोटे बच्चों को भी हथियार चलाना सिखाया. मामले में सादिक बादशाह नाम के एक शख़्स ने पुलिस थाने में शिकायत की है. सादिक का कहना है कि देश में पुलिस और सेना के रहते सेल्फ़ डिफेन्स प्रशिक्षण की क्या ज़रूरत है.जबकि बजरंग दल संयोजक संदीप भगत ने इन आरोप को निराधार बताया है. भगत का कहना है कि 25 से एक जून तक बजरंग दल के कार्यकर्ताओं का प्रिशिक्षण शिविर हर साल लगता है.इसमें दौड़ने, कूदने, रैपलिंग जैसे खेल सिखाए जाते हैं. लेकिन इस शिविर में बंदूक चलाने के प्रशिक्षण से उन्होंने इनकार किया है.स्कूल प्रबंधन ने भी शिविर में किसी तरह के बंदूक चलाने की ट्रेनिंग दिए जाने से साफ़ इनकार किया है. स्कूल प्रबंधन ने आरोप लगाया कि शिकायत के साथ जो तस्वीर लगाई गई है वो उनके स्कूल की नहीं और ये स्कूल को बदनाम करने की साज़िश है.
hin_Deva